En gruppe kvinder demonstrerede for retten til fri abort i forbindelse med Rebildfesten, efter at kvinder i flere amerikanske stater ser ud til at miste abortrettigheder.

Det vakte opsigt både i og uden for USA, da den amerikanske Højesteret 24. juni omstødte den skelsættende afgørelse "Roe v. Wade" fra 1973, der sikrer retten til abort i hele USA. Kendelsen betyder, at det nu er op til hver enkelt delstat at lovgive i spørgsmålet om abort, og i en række stater står retten til fri abort til at blive afskaffet. Den meget omtalte lovændring fik mandag en gruppe kvinder til at møde op og demonstrere i forbindelse med Rebildfesten i Rebild Bakker. - Det er en kærlighedserklæring til de veninder og bekendte, vi har fra USA, som lige nu ikke har adgang til at få foretaget en abort, siger Maya Ryom Mønster, som er en af demonstranterne. Veninde overvejer at emigrere Hun er til daglig folkeskolelærer i den sydjyske by Vejen, og hun havde mandag taget turen til Rebild Bakker, hvor den traditionsrige fejring af USA's uafhængighedsdag afholdes. - Jeg har selv en veninde i Texas, som har mistet retten til abort, og hun overvejer, om hun kan emigrere til et andet land, så hendes datter ikke står med de samme udfordringer, hvis hun bliver ufrivilligt gravid, når hun bliver ældre, siger Maya Ryom Mønster. Rebildfesten har været afholdt siden 1912.